Enzymer

Et stykke træ indeholder store mængder af kulhydratet cellulose, der udgør hovedparten af planternes cellevægge. Cellulose er et meget stort molekyle, sammensat af flere tusinde glucose-molekyler. Hvis vi vil anvende træet som brænde, må vi først antænde det, dvs. opvarme en lille del af det til flere hundrede grader. Først ved denne temperatur starter reaktionen. Under forbrændingen reagerer cellulosen med O2, og der dannes CO2 og H2O. Stort set al cellulosens kemiske energi omdannes da til varme – og en forsvindende lille del omdannes til lys. Hvis træet ikke fældes, men får lov til at vælte om i skovbunden, vil cellulosen også reagere med O2 og blive omdannet til CO2 og H2O. Men nu vil det foregå på en helt anden måde. Vi har alle set stumper af blødt, mørnet træ ligge i skoven. Træet er blødt netop fordi det meste af cellulosen er borte, forbrugt af mikroorganismer som svampe, bakterier og smådyr. Mikroorganismerne spalter først cellulosen til glucose, som de optager gennem cellemembranen. Glucosen kan nu anvendes som cellernes brændstof, dvs. til respiration hvor ca. 35 % af cellulosens kemiske energi ender som kemisk energi i ATP – mens "kun" ca. 65 % går tabt som varme. Den dannede ATP anvender cellerne bl.a. til vækst. Reaktionsskemaet for de to reaktioner, altså forbrænding i brændeovnen og respiration i cellerne, er nøjagtigt det samme:

 

C6H12O6   +   6 O2   →    6 CO2   +   6 H2O

 

Mikroorganismer har altid samme temperatur som deres omgivelser, og cellerne kan udføre respirationens biokemiske processer helt ned til ca. 5 °C – en ganske anden temperatur end i brændeovnen.

Eksemplet med cellulose viser at levende celler har en række vigtige egenskaber. De kan:

· Spalte store organiske molekyler til små organiske molekyler 

· Omdanne kemisk energi i organisk stof til kemisk energi i ATP 

· Anvende ATP bl.a. til at sammensætte små organiske molekyler til store organiske molekyler (vækst og reparation) 

· Få kemiske processer til at forløbe ved lav temperatur. 


Cellernes specielle evner skyldes deres indhold af nogle særdeles vigtige proteiner, som kaldes enzymer. Populært kan man betragte enzymer som værktøjsmolekyler. Som et stykke værktøj omdanner enzymet det materiale (molekyle), som passer ind i værktøjet. 

Alle celler har enzymer – både prokaryoter og eukaryoter. Enzymer er en af forudsætningerne for liv. Men enzymer kan også anvendes udenfor de levende organismer. Enzymer anvendes f.eks. i vaskepulver. Her virker de energibesparende og skånende for tøjet, fordi temperauren kan sænkes. Og stort set enhver industri, som beskæftiger sig med kemiske processer, anvender enzymer. Det gælder mejerier, bagerier, bryggerier, slagterier, medicinalindustrier, olieindustrien osv. De industrielle enzymer er imidlertid fremstillet inde i levende celler. Vha. genteknologi kan man nemlig splejse gener, som koder for fremstilling af enzymer, ind i forskellige mikroorganismers DNA. Ofte vælges encellede svampe, ligesom almindelig bagegær. Sammen med genet for enzymet indsættes også et gen, som får svampecellerne til at udskille enzymet. Svampene opformeres i en stor ståltank fyldt med et såkaldt vækstmedium. Vækstmediet er en vandig opløsning, der indeholder alle de næringsstoffer, som mikroorganismerne behøver. Efter et passende tidsrum hvori gærcellerne formerer sig og udskiller de producerede enzym-molekyler, kan enzymet udvindes fra opløsningen. Svampenes produktion af enzymer ligner andre svampes fremstilling af alkohol. Forskellen er blot, at alkohol er et affaldsstof for svampene, dvs. et stof som de ikke kan udnytte. Enzymer er derimod et protein som svampene fremstiller, fordi vi mennesker har indsat genet for enzymet i svampecellernes kerne.

Figur 1: Et enzyms principielle virkemåde. Enzymets aktive sted (aktive center) binder og fastholder substratmolekylet og her sker reaktionen. Efter reaktionen frigøres produkterne og enzymet kan binde et nyt substratmolekyle. Omarbejdet efter Niels Søren Hansen m.fl.: Biologibogen. Systime. Klik på billedet for større udgave.

Enzymer er store proteinmolekyler. Et sted i enzymet er der et område, som kaldes det aktive center. I det aktive center bindes ét eller to andre molekyler svagt til enzymet (figur 1). Ved at binde stofferne på en bestemt måde skaber enzymet en lettere reaktionsvej for den kemiske proces mellem stofferne. Dvs. at processen kan forløbe ved en lavere temperatur, end hvis enzymet ikke var til stede. Man kan også sige, at der ved en bestemt temperatur omdannes mere stof pr. tidsenhed, end der ville gøre uden enzymets medvirken. Man siger, at enzymet fungerer som katalysator, og at det katalyserer ("letter") den kemiske proces. 

 

I det aktive center omdannes de bundne molekyler til produkt(er), der frigives fra det store enzymmolekyle. Enzymets form ændres midlertidigt under processen, men efter processen er enzymmolekylet ikke ændret hverken formmæssigt eller kemisk. Derfor binder og omdanner enzymet straks nogle flere molekyler. Det stof, som omdannes af et enzym, kaldes substrat for enzymet. Enzymets aktive center passer kun til ét bestemt substratmolekyle. Derfor katalyserer et bestemt enzym kun én bestemt kemisk proces - man siger, at enzymet er specifikt.

Enzymer indeholder typisk tre bestanndele, nemlig et stort proteinmolekyle, et vitamin og en metalion. Proteinmolekylet er kædeformet, og denne kæde er snoet eller foldet til en tredimensional struktur, som danner enzymets form. Der er både tale om formen udadtil mod enzymets omgivelser, samt formen af enzymets indre hulrum. Enzymets ydre form kan populært beskrives som nærmest kugleformet. På "kuglens" overflade er der huller og sprækker, og i "kuglens" indre er der hulrum. Det aktive center er et område, hvis form kun passer til et bestemt substratmolekyle. Og netop derfor er enzymer specifikke. Det aktive center kan være placeret i en dyb fuge på enzymets overflade, eller det kan være placeret i enzymets indre. I det aktive center sidder der ofte en metalion og et vitamin-molekyle. Metalionen, som jo er ladet, tiltrækker substratet, så det kommer på plads i det aktive center. Vitaminet har en aktiv funktion, idet det overfører et atom eller en atomgruppe til eller fra substratet. Det kan f.eks. være et hydrogenatom, H, eller et vandmolekyle H2O. Ordet vitamin betyder vital (livsnødvendig) aminoforbindelse (stof som indeholder gruppen NH2). Årsagen til dette navn er, at enzymet ikke fungerer, hvis vitaminet mangler - samt at alt liv er helt afhængigt af funktionsdygtige enzymer. Enzymet virker heller ikke, hvis metalionen mangler. Vi kan nu give en sammenfattende oversigt over enzymers bestanddele.

· Proteinmolekyle. Udgør størstedelen af enzymet. Fungerer som enzymets fysiske ramme, der danner revner, sprækker og hulrum med bestemte størrelser og former. Enzymets aktive center er netop et rum i dette protein, som har en bestemt størrelse og form. 

· Metalion. Tiltrækker substratet, så det glider på plads i det aktive center. 

· Vitamin. Er enzymets aktive del, der overfører atomer eller atomgrupper til eller fra substratet, når det er placeret i det aktive center.

Celler anvender enzymer til at igangsætte biokemiske processer. Og cellen fremstiller kun enzymer til de processer, som den har behov for. Herved sparer cellen både stof og energi.

Processer som katalyseres af enzymer kaldes enzymatiske processer. Når en enzymatisk proces foregår inde i levende celler kaldes den også for en biokemisk proces. Fotosyntese og respiration er enzymatiske og biokemiske processer. Nogle enzymer katalyserer altså opbygning (som fotosyntese), andre katalyserer nedbrydning (som respiration). Opbyggende processer er processer, som omdanner uorganiske stoffer til organiske stoffer, eller som sammensætter små organiske molekyler (f.eks. glucose) til store organiske molekyler (f.eks. cellulose). 

 

Opbyggende processer forbruger energi, og processerne katalyseres af enzymer, der fungerer sammen med ATP. Energien overføres vha. en phosphatgruppe P, der overføres fra ATP og midlertidigt bindes til det andet molekyle – man siger at molekylet er aktiveret. Aktiverede molekyler kan vha. enzymet reagere med og binde sig til andre molekyler – og på den måde opbygger enzymet et større molekyle. Når aktiverede molekyler sammensættes fraspaltes P som en fri phosphatgruppe, der under respirationen atter kan sammenkobles med ADP og gendanne ATP.

Det antal substrat-molekyler som ét enzym-molekyle kan omdanne pr. tid kaldes for enzymaktivitet. Og enzymer arbejder hurtigt. Enzymaktiviteter ligger i intervallet fra 100 til 100.000 omdannede substrat-molekyler pr. sekund. En del af forklaringen på den høje aktivitet er, at atomer og molekyler farer rundt med høj hastighed og ofte støder sammen.

Når temperaturen øges begynder atomer og molekyler at bevæge sig hurtigere. Det fører til flere sammenstød mellem enzym og substrat pr. tidsenhed. Derfor øges enzymaktiviteten i begyndelsen med temperaturen. Men hvis temperaturen stiger over en vis værdi, begynder enzymaktiviteten at falde. Enzymer er proteiner, dvs. de er sammensat som en kæde af aminosyrer. I det aktive enzym er kæden snoet og foldet på en ganske bestemt måde, og netop derfor passer enzymets aktive center til et bestemt substrat. Når temperaturen stiger over en kritisk værdi begynder enzym-molekylet at vibrere meget kraftigt. Den snoede og foldede kæde af aminosyrer vikles ud til en tilfældigt bugtet kæde. Og nu begynder de enkelte proteinkæder at vikles tilfældigt ind i hinanden og danner faste klumper – man siger at proteinet denaturerer (kommer ”ud af naturlig form”). Vi kender denaturering fra stegepanden, hvor opløste proteiner i den klare æggehvide omdannes til en fast hvid masse. Ved denaturering eksisterer det aktive center ikke længere, og enzymaktiviteten er nul. Når enzymaktivitet måles som funktion af temperatur fås derfor først en opadgående og dernæst brat nedadgående kurve:

Figur 2: Enzymaktivitet som funktion af temperatur.
Efter Thorkild Johs. Nielsen: Det levendes kemi. Systime.


Denaturering af proteiner er også forklaringen på at vi ikke tåler høj feber. Da kan cellernes produktion af nye protein-molekyler ikke følge med inaktiveringen.

pH er udtryk for koncentrationen af oxoniumion, H3O+, i vandige opløsninger. En vandig opløsning kan være sur (pH<7), neutral="" ph="" eller="" basisk="">7). Proteinmolekyler optager eller afgiver hydrogen-ioner, H+. De optager H+ i sur opløsning og afgiver H+ i basisk opløsning. Ladningsfordelingen i enzymer (og alle andre proteiner) afhænger derfor af opløsningens pH. Og ladningsfordelingen påvirker molekylets form, fordi ladninger enten tiltrækker hinanden (+ og ÷) eller frastøder hinanden (+ og + eller ÷ og ÷). pH påvirker derfor også formen af enzymets aktive center, og derfor ændres også enzymaktiviteten med pH. Jo bedre det aktive center og substratet passer sammen, jo højere enzymaktivitet. Når enzymaktivitet måles som funktion af pH fås en klokkeformet kurve:

Figur 3: Enzymaktivitet som funktion af pH-værdi. Forskellige enzymer kan være tilpasset forskellige pH-miljøer.
Efter Thorkild Johs. Nielsen: Det levendes kemi. Systime.

Syrers evne til at sænke enzymaktivitet anvendes til konservering af fødevarer som syltede agurker, asier, rødkål og marinerede sild. Tollundmandens velbevarede legeme er også et resultat af meget lav enzymaktivitet. I det kolde og sure mosevand har mikroorganismernes enzymer kun langsomt kunnet nedbryde hans indhold af organiske stoffer. Mosevandets lave iltindhold har yderligere sænket nedbrydningsprocessernes hastighed.

· Enzymer produceres af levende celler. 

· Enzymer indeholder et stort proteinmolekyle, et vitamin, samt et mineral (metalion). 

· Enzymer kan virke både i levende celler og i det omgivende miljø. 

· Enzymer katalyserer kemiske processer, når substratet bindes svagt i enzymets aktive center 

· Enzymer er specifikke: Ét bestemt enzym katalyserer én bestemt biokemisk proces. 

· Nogle enzymer katalyserer nedbrydende processer, andre katalyserer opbyggende processer. 

· Enzymer som katalyserer opbyggende processer kobles sammen med ATP, der leverer den nødvendige energi. 

· Enzymaktivitet er antallet af omdannede substratmolekyler pr. enzymmolekyle og sekund. 

· Enzymaktiviteter ligger i intervallet fra 100 til 100.000 substratmolekyler pr. sekund. 

· Enzymaktivitet påvirkes af temperatur og pH. 

